b'\n_START_ARTICLE_\nN\xc3\xa6stved gamle R\xc3\xa5dhus\n_START_PARAGRAPH_\nN\xc3\xa6stved gamle R\xc3\xa5dhus er, som navnet antyder, et tidligere r\xc3\xa5dhus i N\xc3\xa6stved, p\xc3\xa5 midtsj\xc3\xa6lland. Bygningen er dateret til omkring 1450, og er dermed landets \xc3\xa6ldste r\xc3\xa5dhus, og det eneste fra middelalderen. I 1500-tallet blev der tilf\xc3\xb8jet en ekstra etage. Bygningen ligger lige ud til Sankt Peders Kirke, der blev grundlagt i 1300-tallet._NEWLINE_N\xc3\xa6stved gamle R\xc3\xa5dhus har v\xc3\xa6ret fredet siden 1918. Ved siden af ligger bindingsv\xc3\xa6rksbygningen Oberst Schwanes G\xc3\xa5rd, der stammer fra 1600-tallet.\n_START_SECTION_\nHistorie\n_START_PARAGRAPH_\nDen oprindelige bygning er opf\xc3\xb8rt omkring 1450 i \xc3\xa9t plan. Omkring \xc3\xa5r 1500 blev bygningen forh\xc3\xb8jet og forl\xc3\xa6nget, s\xc3\xa5 den ogs\xc3\xa5 omfattede port ud mod torvet. Bygningen erstattede et tidligere r\xc3\xa5dhus i byen, som l\xc3\xa5 p\xc3\xa5 vestsiden af kirkepladsen - givetvis der hvor Hotel Vinhuset ligger i dag. Det vides ikke med sikkerhed om det overtog funktionen allerede ved opf\xc3\xb8rsel eller f\xc3\xb8rst senere, men det var allersenest i 1505, da den n\xc3\xa6vnes som r\xc3\xa5dhus f\xc3\xb8rste gang i 1506._NEWLINE_I 1800-tallet var bygningen kalket gul, hvilket stadig kan ses p\xc3\xa5 g\xc3\xa5rden bagved. Et maleri fra omkring 1825 viser ogs\xc3\xa5, at bygningen havde firkantede vinduer. Ligeledes var der en firkantet port og en luge til at l\xc3\xa6sse varer ind ad p\xc3\xa5 tagetagen i gavlen. Udover at fungere som r\xc3\xa5dhus fungerede k\xc3\xa6lderen ogs\xc3\xa5 som arresthus i 1800-tallet. Det fungerede som r\xc3\xa5dhus frem til 1856._NEWLINE_Byr\xc3\xa5det, der ejede r\xc3\xa5dhuset, besluttede at s\xc3\xa6lge det i 1893, og det blev k\xc3\xb8bt af en vinhandler fra byen. Han renoverede bygningen i 1894 med hj\xc3\xa6lp fra arkitekten Valdemar Koch og Henry Petersen fra Nationalmuseet. En murer fjernede i denne forbindelse overkalkningen, s\xc3\xa5 murstenene stod frem. De firkantede vinduer og porten blev udskiftet med kurvehanksbuede vinduer og port._NEWLINE_Restaureringen blev finansieret af staten, kommunen og vinhandler N\xc3\xb8nnecke, der var den nye ejer af bygningen. Herefter fungerede bygningen som vinhandel i nogle \xc3\xa5r, f\xc3\xb8r det blev v\xc3\xa6rtshus fra 1912-1917. Herefter k\xc3\xb8bte menighedsr\xc3\xa5det det._NEWLINE_I 1918 blev huset fredet og N\xc3\xa6stved Museum flyttede ind i lejede lokaler, og benyttede det gamle r\xc3\xa5dhus frem til 1927. I 1944 blev det k\xc3\xb8bt af DSU og i 1951 blev det solgte videre til Det Danske Missionsforbund, der brugte det som kirke. R\xc3\xa5dhuset blev atter istandsat og ombygget i 1965 med Hans Henrik Engqvist fra Nationalmuseet. Istands\xc3\xa6tningen foregik prim\xc3\xa6rt indend\xc3\xb8rs._NEWLINE_I 1992 var missionsforbundet g\xc3\xa5et i gang med at bygge en anden kirke, og det gamle r\xc3\xa5dhus blev herefter solgt til Sankt Peders Sogn, der bruger det som kirkekontor._NEWLINE_Det er i dag Danmarks \xc3\xa6ldste r\xc3\xa5dhus, og det eneste bevarede, som stammer fra middelalderen.\n_START_SECTION_\nBeskrivelse\n_START_PARAGRAPH_\nBygningen er opf\xc3\xb8rt i r\xc3\xb8de munkesten og ligger med en kamtakket gavl ud til kirkepladsen. Der er desuden en tilbygning p\xc3\xa5 den syd\xc3\xb8stlige siden, som inderholder en port til bagg\xc3\xa5rden. Facaden i g\xc3\xa5rden er gulkalket, mens facaden ud mod gaden fremst\xc3\xa5r i bar mur. Gavlen har desuden flere murbl\xc3\xa6ndinger._NEWLINE_Der er tre kurvehanksbuede sm\xc3\xa5sprossede vinduer p\xc3\xa5 hver af de to etager ud mod vejen. I portfl\xc3\xb8jen sidder ligeledes to kurvehanksbuede vinduer p\xc3\xa5 f\xc3\xb8rste sal over porten, der ogs\xc3\xa5 er kurvehanksbuet. Den sidder i en spidsbuet bl\xc3\xa6nding.'